Perioade critice in viata puiului 
Capacitatea cainelui de a se adapta si de a se integra in cadrul grupei umane (familia 
care l-a adoptat) depinde, in mare masura, de felul in care omul reuseste sa comunice cu el. 
Cainele stie cand suntem suparati sau cind suntem bine dispusi. El descifreaza aceste stari 
urmarindu-ne pozitia corpului, expresia fetei, gestica. 


In cele ce urmeaza voi prezenta perioadele critice din viata cainelui, perioade pe 
parcursul carora comportamentul acestuia este influentat si modificat de experientele 
specifice fiecarei varste in parte. 


Perioada critica poate fi definita ca fiind acea „felie” de timp din viata cainelui in care o 
experienta aparent fara insemnatate ii influenteaza, sau chiar ii modifica pentru totdeauna 
comportamentul. 

Daca veti cunoaste specificul fiecarei perioade si veti actiona adecvat,cainele 
dumneavoastra se va dezvolta normal, armonios. Perioada neonatala (de la fatare pana la 
12 zile)ln aceasta perioada puiul reactioneaza la stimuli termici (diferente de temperatura), 
la stimuli mecanici (atingere) si la stimuli olfactivi (miros). Are nevoie de stimulare fizica 
pentru a defeca si urina. Nu vede si nu aude. Comportamentul puiului nu se modifica pe 
toata durata 
perioadei. 


Perioada de tranzitie (13-20 de zile) 

Acum se evidentiaza o serie de modificari fizice. La inceputul perioadei, ochii puiului se 
deschid (la implinirea a cca 13 zile de viata). Pana la 20-21 de zile, cu toate ca pupila 
reactioneaza la lumina, puiul nu poate vedea obiectele si nu poate percepe nici miscarea. 
Tot acum, puiul incepe sa se deplaseze, mai intai tarandu-se, apoi mergand impleticit. 
Atunci cand se indeparteaza si nu mai poate localiza fratii de cuib si mama, puiul are prima 
manifestare de stres, vocalizand (scheauna). La aproximativ 20 de zile de la fatare apar 
primii dinti, iar puiul ii si foloseste: incepe sa roada si sa muste. Este si perioada in care 
puiul incepe sa auda (fara insa a putea localiza sursa de sunet) si sa dea din coada. Intr-o 
singura saptamana de evolutie rapida, puiul trece de l perioada neonatala la perioada de 
constientizare. 


Perioada de constientizare (21-28 de zile) 

Aceasta este prima saptamana in care puiul aude si vede. Acum, puiul 
deprinde primele notiuni ale comportamentului caracteristic speciei si 
invata sa comunice cu ceilalti membri ai cuibului. Daca in aceasta 
perioada puii sunt separati de mama, acest lucru va marca negativ 
comportamentul lor de mai tarziu. Astfel, puii separati de cuib acum, pot 
manifesta mai tarziu labilitate psihica, dezvoltand totodata o dependenta 
impinsa la extrem fata de toti membrii familiei sau numai fata de unul 
dintre ei. 


Perioada de socializare la grupa canina (21-49 de zile) 

Acum, puiul deprinde si incepe sa foloseasca un comportament specific 
speciei. Pentru a ajunge sa valorifice informatia transmisa genetic, puiul 
trebuie sa stea in cuib cu mama si cu fratii sai. Astfel, puiul invata sa 
comunice prin intermediul pozitiilor corpului, al atitudinilor si 
expresiilor fetei, al vocalizarilor (marait, scheunat), incercand efectul 
acestora asupra mamei si a fratilor sai. Tot acum puii invata ce inseamna 


sa muste si sa fie muscati, ce inseamna sa latre si sa fie latrati. 

Mai invata comportamentul si atitudinea specifice vanatorii, cum sa 
urmareasca si cum sa prinda vanatul. Luptandu-se in joaca, puiul invata sa 
raspunda la diferitele pozitii ale corpului adversarului, cand si cum sa 
atace si sa se apere. Una dintre cele mai importante lectii pe care puiul 

o primeste in aceasta perioada este sa accepte disciplina. Lectiile de 
disciplina le administreaza cateaua mama, care isi invata puii sa nu muste 
foarte tare, sa nu vina la supt decat atunci cand ea le permite. 


Cea mai severa lectie de disciplina o primesc puii cand mama ii maraie si 

le interzice sa se apropie in timp ce ea mananca. 

Imi amintesc cum Karuka, o femela de Ciobanesc Asiatic, isi lua osul pe 
care i-l ofeream in afara cuibului si il ducea intre cei sase pui ai ei. 
Bineinteles ca puii se repezeau la os, dar Karuka ii punea imediat la 
punct cu un marait infricosator. Unul dintre puii masculi, exemplarul 
dominant al cuibului, a incercat sa revina la os. Karuka a latrat scurt si 
s-a repezit amenintatoare la el, insa fara sa-l muste. Puiul insistent s-a 
retras, speriat. 

Karuka a continuat sa roada osul si alti trei pui au incercat sa-i dea 
tarcoale, dar au avut parte de acelasi tratament. 

Am fost surprins de inteligenta cu care Karuka a regizat „sedinta” pentru 
a-i invata pe pui ce inseamna respectul. Odata lectia invatata, Karuka s-a 
intors catre pui, i-a impins tandra cu botul, iar pe cel mai speriat, care 
ramasese culcat pe spate, l-a lins si l-a linistit. 

De retinut! In aceasta perioada, intre a treia si a saptea saptamana de 
viata, puiul invata comportamentul caracteristic speciei. 

Izolarea de cuib a puiului inainte de implinirea a sapte saptamani are 
influente negative asupra dezvoltarii lui ulterioare, ii poate crea 

serioase probleme de adaptare ce conduc la tulburari de comportament fata 
de alti caini si fata de grupa umana. 

Perioada de socializare la grupa umana (7-12 saptamani) In acest interval 
de timp puiul poate fi separat fara probleme de cuib si de mama. Este 
perioada optima in care puiul poate fi cumparat. Acum el este foarte 
receptiv si invata din toate experientele prin care trece. De aceea, va 
recomand ca acum sa-i „regizati” cainelui cat mai multe experiente (mersul 
pe scari, mersul cu liftul, mersul pe suprafete alunecoase), sa-i „faceti 
cunostinta” cu cat mai multe persoane de varste diferite, sa-l incurajati 

in aportarea jucariei si sa-l obisnuiti cu zgomote diverse. 


